सुरभि यह जानकर हैरान रह गई कि प्रियांशु ने शादी गांव की लड़की से की, उसका सिर्फ इस्तेमाल किया
लगभग दो हफ्ते बाद प्रियांशु एक लड़की के साथ दरवाजे पर खड़ा था। हाथों में चूड़ियां, मांग में सिंदूर, माथे पर सुहाग चिन्ह।
सुबह आठ बजे से वार्डन रोड की आसमान छूती इमारतों से गाड़ियों का काफिला निकलना शुरू हो जाता है। सुरभि की पूरी कोशिश रहती है कि आठ बजने से पहले ही वो हाजीअली वाली क्रॉसिंग पार कर ले, वरना ऑफिस पहुंचने में देर हो जाती है।
‘लेट लतीफ’ का टाइटिल सुरभि ने दूसरों के लिए संजो कर रखा है। उसे तो हमेशा ‘मिस पंक्चुअल’ के नाम से जाना जाता है।
ट्रैफिक में फंसी सुरभि मोबाइल पर ईमेल चैक करने लगी। नजर आज के टाइम टेबल पर ठहर गयी। सुबह 10 बजे कुछ इंटरव्यू अपने ही ऑफिस में लेने थे। 12 बजे मिनिस्ट्री में मंत्री जी से मीटिंग, फिर शाम चार बजे सेक्रेटरी के कैबिन में कुछ विदेशी पत्रकारों के साथ बैठक। इसके अलावा मंथ एंड के लिए अफरा तफरी अलग।
उसने मोबाइल अलग रखा और ग्रीन लाइट सिग्नल का इंतजार करने लगी। मन पुरानी यादों में खोने लगा।
“सुपर्ब जॉब सुरभि जी, सुबह की कच्ची धूप ही काफी होती है उजाले के लिए, पर आपने तो पूरा सूरज ही उतार दिया है।” प्रियांशु का कमेंट था सुरभि के लिए।
“मतलब?”
“मॉर्निंग न्यूज में ‘वुमन लिब’ पर आपका आर्टिकल पढ़ा। भई वाह! आप जितनी अच्छी ऑफिसर हैं उतनी ही अच्छी राइटर भी हैं।”
“थैंक्स!”
“आपके ही ऑफिस में डिप्टी मैनेजर की पोस्ट पर दो दिन पहले जॉइन किया है। आपसे कभी मिला तो नहीं हूं, लेकिन आपको मैं बहुत पहले से जानता हूं।”
“वो कैसे?”
“किसी बड़े ऑफिसर की सुगंध तो उसके पहुंचने से पहले ही पहुंच जाती है।” इतना कहकर वो धीरे से हंस दिया।
दोनों की मुलाकात भी कम रोचक नहीं थी। सुरभि पहली बार प्रियांशु से ग्लोबल कॉन्फ्रेंस में जनरल मैनेजर के तौर पर मिली थी। उस वक्त प्रियांशु अपने एक क्लाइंट से बात कर रहा था।
अपना परिचय देते हुए बोला, “मेरा नाम प्रियांशु है। अपने बॉस से मैंने आपकी बहुत तारीफ सुनी है। क्या सच में आपका काम इतना लाजवाब है?”
प्रियांशु का शरारती अंदाज सुरभि को भा गया। एक दो दिन बाद प्रियांशु ने सुरभि को पहली बार टैक्स्ट मेसेज किया और कॉफी पर मिलने की गुजारिश की।
जवाब में सुरभि ने ‘हां’ कहा।
फिर तो कॉफी पर मिलने का सिलसिला चल पड़ा।
धीरे-धीरे दोनों मूवी, डिनर पर भी मिलने लगे।
पहली बार जब बिल देने की बात आयी तो दोनों अड़ गये। आखिर समझौता ‘डच पेमेंट’ पर हुआ। फिर प्रियांशु ने सुरभि को अपनी क्रेटा कार में साथ चलने का आग्रह किया तो सुरभि को थोड़ी सी उलझन हुई।
उसने कहा, “सॉरी, मेरी कार सामने ही खड़ी है।”
प्रियांशु ने उसकी उलझन को सुलझाते हुए कहा, “उसे बाद में मंगवा लेंगे। हमारी मंजिल एक है। मंसूबे भी एक ही होंगे। मुझे भी वन बीएचके फ़्लैट नव प्रभात सोसाइटी में ही एलोट हुआ है।”
सुरभि ने कोई जवाब नहीं दिया तो प्रियांशु ने फिर कहा, “आपको सचमुच अपनी गाड़ी की फिक्र है या किसी अजनबी पुरुष के साथ जाना नहीं चाहतीं?”
सुरभि को लगा जैसे प्रियांशु उसे चुनौती दे रहा है। कुछ ही देर में कंपनी की जनरल मैनेजर सुरभि के लिए एएसएम प्रियांशु अपनी क्रेटा कार का दरवाजा खोल रहा था।
रास्ते में प्रियांशु ने बताया कि उसने एमडीआई से मार्केटिंग में डिप्लोमा किया है और इस कंपनी में एरिया सेल्स मैनेजर के पद पर उसकी पोस्टिंग हुई है।
सुरभि “गुड” कहते हुए मुस्कुराई।
प्रियांशु उसे इम्प्रेस करने की पूरी कोशिश में लगा था।
“आज अखबार का फाइनेंशियल पेज देखा आपने? कंपनी की ग्रोथ का पूरा श्रेय आपकी मेहनत और लगन को दिया है मैनेजमेंट ने।”
सुरभि थैंक्स कहने के बजाय चुपचाप बैठी रही।
कार ड्राइव करते हुए प्रियांशु के कानों में अपने दोस्तों के शब्द गूंज रहे थे, “देखो तो, हमेशा मर्द बनने की कोशिश करती है।”
प्रियांशु फिर भी सुरभि को इम्प्रेस करता रहा।
अगले ही पल सुरभि की तारीफ करते हुए बोला, “ईश्वर ने तुम्हें फुर्सत में गढ़ा है।”
बदले में सुरभि मुस्कुराने लगी।
“आप किसी मैनेजमेंट इंस्टिट्यूट में टीचिंग का जॉब क्यों नहीं जॉइन कर लेतीं।”
“क्यों?”
“शादी के बाद टीचिंग प्रोफेशन, कम्फर्टेबल होता है।”
प्रियांशु की इस हरकत पर सुरभि शरमा गई। उसने महसूस किया प्रियांशु उसके प्यार में दीवाना हो रहा है। सुरभि को भी प्रियांशु का साथ अच्छा लगने लगा। उसके साथ सुरभि को अपना भविष्य खूबसूरत नजर आने लगा था।
कंपनी के लिए विज्ञापन बनाने में, सेल प्रमोशन के लिए प्लान बनाने में प्रियांशु हमेशा सुरभि के साथ रहता।
दरअसल काम के प्रति लगन और जिम्मेदारी ने दोनों को एक दूसरे के करीब ला दिया था। अपनेपन का सिलसिला बढ़ने लगा।
एक दिन मॉर्निंग मैसेज के साथ प्रियांशु ने अपने प्यार का इजहार कर ही दिया।
“कहते हैं मोहब्बत एक बार होती है, पर मैं जब भी तुम्हें देखता हूं हर बार हो जाती है।”
सुरभि ने भी जवाब देने में देर नहीं की।
“यूं तो बहुत काम थे करने को जिंदगी में, मगर हमने तुम्हारी चाहत को हर बात से बढ़कर ही माना है।”
इसी तरह रफ्तार से जिंदगी की गाड़ी दौड़ रही थी। उन्हीं दिनों दो अच्छी बातें हुईं। एक तो प्रियांशु को कंपनी के द्वारा एक ट्रेनिंग पर तीन महीने के लिए वाशिंगटन जाने का ऑफर मिला। दूसरे, सुरभि को बेस्ट मार्केटिंग का अवार्ड मिला।
प्रियांशु वाशिंगटन जाने से पहले एक दिन अचानक अपने गांव चला गया।
गांव जाने से पहले उसने सुरभि को एक मैसेज भेजा, “मां चाहती हैं कि वाशिंगटन जाने से पहले मैं शादी कर लूं।”
सुरभि की खुशी का ठिकाना न रहा। उसे अपने चारों ओर शहनाइयों का सुर सुनाई देने लगा। लाल साड़ी में लिपटी सप्तपदी का अनुकरण करती, प्रियांशु का हाथ पकड़े अपनी तस्वीर आंखों के सामने दिखाई देने लगी। उसका मन जैसे कहीं ठहर ही नहीं रहा था।
गांव पहुंचने के बाद प्रियांशु ने सुरभि को न कोई फोन किया और न ही कोई मैसेज ही भेजा। सुरभि को अकेलापन बुरी तरह सालने लगा था। वो बार बार अपना फोन चेक करती। प्रियांशु का कोई मैसेज नहीं दिखता तो परेशान हो जाती। उसने खुद भी कई बार प्रियांशु को फोन किया, लेकिन हर बार ‘फोन बिजी’ या ‘आउट ऑफ कवरेज एरिया’ का मैसेज ही मिलता।
लगभग दो हफ्ते बाद प्रियांशु एक लड़की के साथ दरवाजे पर खड़ा था। हाथों में चूड़ियां, मांग में सिंदूर, माथे पर सुहाग चिन्ह।
“कहां थे इतने दिन? ये कौन है? तुम्हारी रिश्तेदार या…” सुरभि का धीरज जवाब दे रहा था।
“ये हैं शालिनी। मेरी ,मां की पसंद। खाना बनाने से लेकर घर का हर काम कुशलता से करती है। घर में ही रहेगी।”
फिर कुछ रुक कर प्रियांशु फिर से बोला, “हम दोनों गर्लफ्रेंड और बॉयफ्रेंड की तरह रहते रहेंगे। तुम्हारे और मेरे फ़्लैट में सिर्फ एक फ्लोर का ही तो अंतर है और सबसे बड़ी बात हमारा काम भी एक ही है।”
तो क्या प्रियांशु अपने गांव शादी करने गया था। लेकिन सुरभि ने तो ऐसा नहीं सोचा था। वो तो यही सोचती रही थी कि प्रियांशु उसी के साथ शादी करना चाहता है।
“खाना बना देगी। घर की देखभाल करेगी। और घर में ही रहेगी?” उसके मन में कई सवाल उठने लगे। वो समझ गयी थी कि प्रियांशु उसे अपनी मिस्ट्रेस बना कर रखना चाहता है।
अचानक सुरभि खड़ी हो गयी और चीख कर बोली, “प्रियांशु हमारा काम एक हो सकता है, लेकिन व्यक्तित्व एक नहीं हो सकता। मैं समझ गयी, तुम्हारे जैसे पुरुष बुद्धिमान महिला से अफेयर तो करना चाहते हैं, लेकिन जब शादी की बात आती है तो तुम्हारा ईगो आकाश की बुलंदियों को छूने वाली महिला को बर्दाश्त नहीं कर सकता।
लेकिन एक बात मैं भी कहना चाहूंगी। आकाश की बुलंदियों को छूने वाली महिलाएं भी अच्छी होममेकर बन सकती हैं।”
सुरभि की तंद्रा भंग हो गयी। अब तक सिग्नल की लाइट भी ग्रीन हो गयी थी। उसने एक्सीलेटर छोड़ कर अपनी गाड़ी ऑफिस की सड़क पर मोड़ दी।
- पुष्पा भाटिया
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें